Keppendur í franskri siglingakeppni, sem var ráðlagt að koma að landi á Fáskrúðsfirði vegna óveðurs í gærkvöldi, hafa fæstir getað siglt bátum sínum inn fjörðinn. Nokkrir bátar hafa orðið fyrir skemmdum, sumir keppendur snúið aftur heim og björgunarsveitin á Fáskrúðsfirði er í viðbragsstöðu.
25 keppendur ætluðu að sigla hraðskreiðum seglbátum frá Frakklandi, umhverfis Ísland og svo aftur suður á bóginn án þess að koma nokkurs staðar í land, en vegna mikils hvassviðris sem skall á í gærkvöldi var keppendum ráðlagt að koma að landi á Fáskrúðsfirði. Fjórir hafa hætt keppni og haldið heim á leið, einungis tveimur tókst að komast á Fáskrúðsfjörð en fyrir hina hefur það hins vegar reynst ómögulegt veðursins vegna.
Það er erfitt fyrir þessa báta. Þetta er náttúrulega beint upp í vindinn og þeir geta ekki lagst að bryggju í svona veðri. Þeir rista tæpa fimm metra þannig að þeir þurfa að vera á bóli eða á bauju og það er hægara sagt en gert akkúrat í þessum kringumstæðum. Það er hvasst inn á firðinum en aðeins lygnara fyrir utan landið.
Keppendurnir bíða því enn átekta við suðausturströnd landsins. Ingvar segir siglingafólkið hafa verið vel búið til að bregðast við óvæntum aðstæðum.
Þetta er náttúrulega allt siglingafólk á heimsmælikvarða og við öllu búið en maður getur rétt ímyndað sér að þetta taki á og fólk verði þreytt eftir svona sjóferð.
Nokkrir bátar hafa orðið fyrir talsverðum skemmdum en Ingvar segir að enn sé þó hægt að sigla þeim öllum.
Það er einn veit ég með stýrisvandamál en hann er samt sem áður að sigla og er siglingahæfur.
Gert er ráð fyrir að veðrið gangi niður um sjö leytið í kvöld - og að í kjölfarið verði hægt að sigla bátunum inn fjörðinn.
Ég er nú staddur hérna í björgunarsveitarhúsinu á Fáskrúðsfirði og við erum svona bara tilbúnir í skónum ef eitthvað er en það virðist ekki vera nein neyð að svo stöddu en það má klárlega ekki mikið bera út af.
Keppendur í franskri siglingakeppni hafa fæstir getað siglt bátum sínum inn Fáskrúðsfjörð, eins og þeim var ráðlagt að gera í gærkvöldi vegna veðurs. Nokkrir bátar hafa orðið fyrir skemmdum og björgunarsveitin er í viðbragðsstöðu.